- ఎల్‌అండ్‌టీలో 14వేల మందికి ఉద్వాసన
- ఇతర ప్రధాన కంపెనీల్లోనూ ఇదే స్థితి
- మేక్‌ ఇన్‌ ఇండియాకు బీటలు
ముంబయి : దేశంలో కొత్త ఉద్యోగాల సృష్టి ఏమో కాని ఉన్న ఉద్యోగాలు భారీగా ఊడుతున్నాయి. మేక్‌ ఇన్‌ ఇండియా ద్వారా భారీగా ఉపాధి కల్పన కల్పిస్తామని పదే పదే చెబుతోన్న మోడీ సర్కార్‌ నిర్ణయాలు ఉన్న ఉపాదిని దెబ్బతీస్తున్నాయి. దేశ ఆర్థిక వ్యవస్థలోని స్తబ్దత, పలు సవాళ్లు ఉద్యోగుల బతుకుదెరువను రోడ్డున పడేస్తున్నాయి. తాజాగా ప్రముఖ ఇంజనీరింగ్‌ కంపెనీ లార్సన్‌ అండ్‌ టుబ్రో (ఎల్‌అండ్‌టి) ప్రస్తుత ఏడాది ఏప్రిల్‌-సెప్టెంబర్‌ మధ్యకాలంలో తన సంస్థలోని 14వేలమంది ఉద్యోగులను తొలగించింది. కంపెనీ మొత్తం ఉద్యోగుల్లో ఇది 11.2 శాతం వాటా. ఎల్‌ అండ్‌ టీ సంస్థ వివిధ విభాగాల్లో 1.2లక్షల మంది ఉద్యోగులు పనిచేస్తున్నారు. ఆటోమేషన్‌, దేశీయ ఆర్థిక స్తబ్దత పరిస్థితుల నేపథ్యంలో భారీ మొత్తంలో ఉద్యోగాలకు ఉద్వాసన పలకాలని నిర్ణయించింది. ఇటీవలి కాలంలో ఇదే అతిపెద్ద ఉద్యోగాల తొలగింపు అని పరిశ్రమ వర్గాలు భావిస్తున్నాయి. దేశ ఆర్థిక వ్యవస్థలో పలు సవాళ్ల నేపథ్యంలో ఉద్యోగుల తొలగింపు అనివార్యమైందని ఎల్‌అండ్‌టి పేర్కొంది. బ్యాంకింగేతర విత్త సేవల సంస్థ ఎల్‌అండ్‌ టి ఫైనాన్స్‌ హోల్డింగ్‌ గత ఏప్రిల్‌లో 550 మందిని తొలగించింది. అధిక వ్యయాలను తగ్గించుకోవడంలో భాగంగా నిర్వహణ ఆదాయాన్ని పెంచుకోవడానికి ఆ సంస్థ ఈ పొదుపు చర్యలకు దిగింది.
ఇన్ఫోసిస్‌...
దేశంలోనే రెండో అతిపెద్ద ఐటి కంపెనీ ఇన్ఫోసిస్‌ 500 మందిని తొలగించాలని నిర్ణయించిందని ఈ మధ్య కాలంలోనే ఇండియన్‌ ఎక్స్‌ప్రెస్‌ ఒక కథనం వెల్లడించింది. పని మెరుగ్గా లేని వారిని ఇంటికి పంపించాలని నిర్ణయించింది. రాయల్‌ బ్యాంకు ఆఫ్‌ స్కాట్‌లాండ్‌ కాంట్రాక్టు రద్దు కావడంతో ఈ నిర్ణయం తీసుకుంది.
గ్రాఫర్స్‌..
దేశీయ స్టార్టప్‌ గ్రాఫర్స్‌ నిధులు లేక కొంత మంది ఉద్యోగులను తొలగించాలని యోచిస్తోందని ఈ మధ్య కాలంలోనే ఇటి టెక్‌ ఒక కథనం వెల్లడించింది. తమ మొత్తం ఉద్యోగుల్లోంచి 10 శాతం మందికి ఉద్వాసన పలుకనుంది. అదే విధంగా క్యాంపస్‌ రిక్రూట్‌మెంట్‌లో ఎంచుకున్న 67 మందిని తీసుకోవద్దని భావిస్తోంది.
ఈటైలర్‌ సంస్థఈబేలో..
ప్రముఖ ఆన్‌లైన్‌ ఉత్పత్తుల విక్రయ సంస్థ ఈబే బెంగళూరు కార్యాలయంలోని ఉద్యోగులను తొలగిస్తున్నట్లు ప్రకటించింది. ఇక్కడ నుంచే జరిగే పనులను సిలికాన్‌ వ్యాలీ నుంచి నిర్వహించాలని నిర్ణయించింది. అమెరికా అధ్యక్ష ఎన్నికల ఫలితాల తర్వాత రోజే ఈబే ఈ నిర్ణయం తీసుకుంది. యుఎస్‌ టెక్నలాజీ కంపెనీల ఇతర దేశాల నుంచి పనులు చేయించుకుంటే 35 శాతం అదనపు పన్ను చెల్లించాల్సి ఉంటుందని ట్రంపు పేర్కొనడంతో ఈబే బెంగళూరు కార్యాలయాన్ని మూసివేయాలని నిర్ణయించింది. ఇక్కడ పని చేసే కొంత మందికి వివిధ దేశాల్లో అవకాశం కల్పించంది. మరో 30 శాతం మందిని మాత్రం తొలగించింది.
ఆస్క్‌మీ..
మరో ఇ-కామర్స్‌ కంపెనీ ఆస్క్‌మీ నిధుల లేమి వల్ల ఏకంగా మొత్తం వ్యాపారాన్ని మూసివేయాలని ్గత ఆగస్టులో నిర్ణయించింది. దీంతో ఈ కంపెనీలో పని చేస్తున్న 4,000 మంది రోడ్డున పడుతున్నారని బిజినెస్‌ స్టాండర్ట్‌ వెల్లడించింది. చాలా మంది సిబ్బంది జులై వేతనాలు పొందలేదు. ఇలా దేశంలో చాలా కంపెనీలు తమ ఉద్యోగులను తొలగిస్తున్నాయి. ఈ మధ్య కాలంలో రూ.500, రూ.1,000 నోట్లను మోడీ సర్కార్‌ రద్దు చేసింది. దీంతో ఇప్పటికే వ్యాపారాలు భారీగా దెబ్బతిన్నాయి. ప్రస్తుత ఆర్థిక సంవత్సరంలో వృద్ధి రేటు కూడా అమాంతం పడిపోనుందని విశ్లేషకులు, పరిశోధన ఎజెన్సీలు అంచనా వేస్తున్నాయి. ఇదే జరిగితే మరిన్ని కంపెనీలు, సంస్థలు భారీ సంఖ్యలో ఉద్యోగాలను తొలగించే ప్రమాదం లేకపోలేదని విశ్లేషకులు భావిస్తున్నారు.
మీ స్నేహితులకు రికమెండ్ చెయ్యండి